钦定古今图书集成/明伦汇编/交谊典/第090卷 > 册府元龟 > 《上宰相荐皇甫湜书》韦处厚
## 钦定古今图书集成/明伦汇编/交谊典/第090卷 > 册府元龟 > 《上宰相荐皇甫湜书》韦处厚

相公阁下：伏以燕国张公说，登翊圣明，底宁泰阶，推
心旁求，虚已下纳。房太尉由布衣振起于门下，张曲
江自蓬户发挥于岭底。而继播休名，袭佩相印，克懋
勋德，不忝揄扬，后之朝望，因以兴劝。不多二公，而推
燕国者，以杂居群伦，齐齿下辈。崇构栋干，则杪忽方
轻；琢饰珪璋，则蒙昧未耀。器用既光，持之于耳目之
“前，垂后而无配；名节兼大，用之于身世之后，希古而
绝伦。夫岂推策考步之为乎，藏往知来之兆乎？盖合
以尺牍片言，申以《考迹定貌》。灵异，《五行》之锺粹也；文
章，心灵之造形也。著诚居业，本隐以之显；观心择术，
自麤以之微。以是而求，则坐决万方之内，立断百代
之下。其术既定，其道甚明。”窃见前进士皇甫湜，年三
十二，学穷古训，词秀人文，脱落章句，简斥枝叶。游百
氏而旁览，折之以归正；囊《六义》以疾驰，讽之以《合雅》。
苟坚其操持，不恐于嚣嚣之讪；修其践立，不诱于藉藉之誉。孟轲黜杨、墨之心，扬雄尊孔、颜之志，形乎既
立，果于将然。至于用心合论，操毫注简，排百氏之杂
说，判九流之纷荡，摘“其舛駮，趋于夷途。征会理轴，遣
训词波，无不蹈正超常，曲畅精旨。置之石渠，必有刘
向之刊正群言；列之东观，必有孟坚之勒成《汉史》。施
之奏议，必有贾谊之兼对诸生。天既委明于斯人，苟
回险其道，未得按轮而驱，则必混翼于天池，餐精于
沆瀣。秉矰缴者，从而道之，固无及矣。傥得游门下，信
其才”能。相公得徇公之名，有摭奇之实，后进幸甚。舍
人骖御贱役也，犹能达扫门之事；祢衡雕虫薄技也，
犹能遇非常之荐。今某辱奉恩顾，实百于舍人之俦。
皇甫湜蕴积才志，固百于正平之量；处厚百舍人之
势，不能达百正平之心，方切恃私于门馆。明者观之，
其耻非一也。惧愚瞽不尽，谨缮其书，论赋合八首，用
卜可否。轻渎严威，下情不任战惧之至。